CELEX: 32021D1838
Language: lv
Date: 2021-10-18 00:00:00
Title: Padomes Lēmums (KĀDP) 2021/1838 (2021. gada 18. oktobris), ar ko groza Lēmumu (KĀDP) 2017/824 par Eiropas Savienības Satelītcentra Civildienesta noteikumiem

20.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 372/24
               
            
         PADOMES LĒMUMS (KĀDP) 2021/1838
         (2021. gada 18. oktobris),
         ar ko groza Lēmumu (KĀDP) 2017/824 par Eiropas Savienības Satelītcentra Civildienesta noteikumiem
         EIROPAS SAVIENĪBAS PADOME,
         ņemot vērā Padomes Lēmumu 2014/401/KĀDP (2014. gada 26. jūnijs) par Eiropas Savienības Satelītcentru un ar ko atceļ Vienoto rīcību 2001/555/KĀDP par Eiropas Savienības Satelītcentra izveidi (1) un jo īpaši tā 8. panta 5. punktu,
         Ņemot vērā priekšlikumu, ko iesniedzis Savienības Augstais pārstāvis ārlietās un drošības politikas jautājumos kā Eiropas Savienības Satelītcentra valdes priekšsēdētājs,
         tā kā:
         
                     (1)
                  
                  
                     Eiropas Savienības Satelītcentrs (SATCEN) ir Savienības aģentūra, kas saistīta ar koordinētajām organizācijām. Ņemot vērā neseno Eiropas Savienības Tiesas judikatūru, Eiropas Savienības Satelītcentra Civildienesta noteikumi, ko Padome pieņēma 2017. gada 15. maijā ar Lēmumu (KĀDP) 2017/824 (2) (“SATCEN Civildienesta noteikumi”), būtu jāsaskaņo ar Civildienesta noteikumiem un Savienības pārējo darbinieku nodarbināšanas kārtību, kas noteikti Padomes Regulā (EEK, Euratom, EOTK) Nr. 259/68 (3), kā arī ar Eiropas Aizsardzības aģentūras Civildienesta noteikumiem (4). Jo īpaši SATCEN Civildienesta noteikumiem būtu jāparedz, ka Eiropas Savienības Tiesas jurisdikcijā ir izskatīt strīdus starp SatCen un tā darbiniekiem tādā pašā veidā kā strīdos starp jebkuru Savienības darbinieku un viņu darba devēju.
                  
               
                     (2)
                  
                  
                     Pēc SatCen direktora priekšlikuma SatCen valde pieņemšanai Padomē ir izstrādājusi grozījumus SatCen Civildienesta noteikumos,
                  
               IR PIEŅĒMUSI ŠO LĒMUMU.
         
            1. pants
            Ar šo Lēmumu (KĀDP) 2017/824 groza šādi:
            
                        1)
                     
                     
                        lēmuma VIII nodaļas virsrakstu aizstāj ar šādu:
                        “Apelācijas”;
                     
                  
                        2)
                     
                     
                        lēmuma 28. pantu aizstāj ar šādu:
                        
                           “28. pants
                           Apelācijas
                           
                              1.   Jebkura persona, uz ko attiecas šie Civildienesta noteikumi, var iesniegt direktoram lūgumu saistībā ar šo personu pieņemt lēmumu Civildienesta noteikumos minētajos jautājumos. Direktors četros mēnešos no lūguma iesniegšanas dienas paziņo attiecīgai personai savu pamatotu lēmumu. Ja minētā laikposma beigās atbilde uz lūgumu nav saņemta, uzskata, ka ir pieņemts netiešs lēmums lūgumu noraidīt, par ko var iesniegt sūdzību saskaņā ar turpmākajiem punktiem.
                           
                           
                              2.   Jebkura persona, uz ko attiecas šie Civildienesta noteikumi, var iesniegt direktoram sūdzību par rīcību, kas šo personu nelabvēlīgi ietekmē, ja direktors ir pieņēmis kādu lēmumu vai nav ieviesis kādu šajos Civildienesta noteikumos paredzētu pasākumu. Sūdzība ir jāiesniedz trīs mēnešos. Minētā iesniegšanas termiņa sākumu skaita:
                              
                                          a)
                                       
                                       
                                          no akta publicēšanas dienas, ja tas ir vispārējs pasākums;
                                       
                                    
                                          b)
                                       
                                       
                                          no dienas, kad par lēmumu paziņo attiecīgajai personai, bet nekādā gadījumā ne vēlāk kā no dienas, kad persona šo paziņojumu ir saņēmusi, ja pasākums attiecas uz noteiktu personu; tomēr, ja akts, kas attiecas uz noteiktu personu, ir tāds, kas nelabvēlīgi ietekmē kādu citu personu, tad termiņu attiecībā uz minēto citu personu skaita no dienas, kurā tā ir saņēmusi paziņojumu par aktu, bet nekādā gadījumā ne vēlāk kā no publicēšanas dienas;
                                       
                                    
                                          c)
                                       
                                       
                                          no dienas, kurā beidzas atbildei paredzētais termiņš, ja sūdzība attiecas uz netiešu lēmumu noraidīt lūgumu, kā paredzēts 1. punktā.
                                       
                                    
                           
                              3.   Direktors četros mēnešos no sūdzības iesniegšanas dienas paziņo attiecīgajai personai savu pamatotu lēmumu. Ja minētajā termiņā atbilde uz sūdzību nav saņemta, uzskata, ka ir pieņemts netiešs lēmums sūdzību noraidīt, pret ko var iesniegt apelāciju saskaņā ar 5. punktu.
                              Ja atbilde ir noraidoša, personāla loceklis var lūgt starpniecību. Šāda starpniecība nav obligāta.
                           
                           
                              4.   Direktors ieceļ starpnieku uz trim gadiem, ar iespēju šo termiņu atjaunot.
                              Starpnieks ir kvalificēts, neatkarīgs jurists. Direktors un attiecīgais personāla loceklis iesniedz starpniekam visus dokumentus, kurus viņš uzskata par vajadzīgiem lietas izmeklēšanā.
                              Starpnieks nāk klajā ar secinājumiem divos mēnešos no dienas, kad viņš tika informēts par lietu.
                              Minētie secinājumi nav saistoši ne direktoram, ne personāla loceklim.
                              Ja direktors secinājumus noraida, starpniecības izmaksas sedz SATCEN. Ja secinājumus atsakās atzīt personāla loceklis, viņš sedz 50 % no minētajām izmaksām.
                           
                           
                              5.   Eiropas Savienības Tiesas (“Tiesa”) jurisdikcijā ir jebkurš strīds starp SATCEN un jebkuru personu, uz kuru attiecas šie Civildienesta noteikumi, attiecībā uz tādu aktu likumību, kas nelabvēlīgi ietekmē šādu personu 2. punkta nozīmē.
                              Finansiāla rakstura strīdos Tiesai ir neierobežota jurisdikcija.
                              Personāla locekļi Tiesā var iesniegt apelāciju, ievērojot turpmāk minēto:
                              
                                          a)
                                       
                                       
                                          apelāciju Tiesā var iesniegt tikai tad, ja:
                                          
                                                      i)
                                                   
                                                   
                                                      direktors ir iepriekš saņēmis sūdzību, kas viņam iesniegta saskaņā ar 2. punktu, minētajā punktā norādītajā termiņā, un
                                                   
                                                
                                                      ii)
                                                   
                                                   
                                                      sūdzība ir noraidīta ar tiešu vai netiešu lēmumu;
                                                   
                                                
                                    
                                          b)
                                       
                                       
                                          apelāciju, kas paredzēta a) apakšpunktā, iesniedz trīs mēnešu laikā. Minētais termiņš sākas:
                                          
                                                      i)
                                                   
                                                   
                                                      dienā, kad paziņots lēmums, kas pieņemts, atbildot uz sūdzību, vai
                                                   
                                                
                                                      ii)
                                                   
                                                   
                                                      ja apelācija ir par netiešu lēmumu, ar ko noraidīta saskaņā ar 2. punktu iesniegta sūdzība – dienā, kad beidzas atbildei noteiktais termiņš; tomēr, ja sūdzību noraida ar tiešu lēmumu pēc tam, kad tā noraidīta ar netiešu lēmumu, bet pirms apelācijas iesniegšanai paredzētā termiņa beigām, apelācijas iesniegšanas termiņš sākas no jauna;
                                                   
                                                
                                    
                                          c)
                                       
                                       
                                          atkāpjoties no b) apakšpunkta, attiecīgā persona pēc sūdzības iesniegšanas direktoram, ievērojot 2. punktu, var nekavējoties iesniegt apelāciju Tiesā, ar noteikumu, ka šādai apelācijai ir pievienots iesniegums vai nu par apstrīdētā akta izpildes atlikšanu, vai par pagaidu pasākumu pieņemšanu. Pēc tam tiesvedību attiecībā uz pamatprasību Tiesā aptur līdz brīdim, kad tiek pieņemts tiešs vai netiešs lēmums par sūdzības noraidīšanu.”;
                                       
                                    
                        
                     
                  
                        3)
                     
                     
                        lēmuma X pielikumu svītro.
                     
                  
         
            2. pants
            Šis lēmums stājas spēkā 2021. gada 1. novembrī. To publicē Eiropas Savienības Oficiālajā Vēstnesī.
         
         
            Luksemburgā, 2021. gada 18. oktobrī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  OV L 188, 27.6.2014., 73. lpp.
         
         
            (2)  Padomes Lēmums (KĀDP) 2017/824 (2017. gada 15. maijs) par Eiropas Savienības Satelītcentra Civildienesta noteikumiem (OV L 123, 16.5.2017., 7. lpp.).
         
            (3)  Padomes Regula (EEK, Euratom, EOTK) Nr. 259/68 (1968. gada 29. februāris), ar ko nosaka Eiropas Kopienu Civildienesta noteikumus un pārējo darbinieku nodarbināšanas kārtību un ievieš īpašus pasākumus, kas uz laiku attiecināmi uz Komisijas amatpersonām (Pārējo darbinieku nodarbināšanas kārtība) (OV L 56, 4.3.1968., 1. lpp.).
         
            (4)  Padomes Lēmums (ES) 2016/1351 (2016. gada 4. augusts) par Eiropas Aizsardzības aģentūras Civildienesta noteikumiem un ar ko atceļ Lēmumu 2004/676/EK (OV L 219, 12.8.2016., 1. lpp.).